ДЕЛЕГИРАН РЕГЛАМЕНТ (ЕС) № 1025/2014 НА КОМИСИЯТА
от 25 юли 2014 година
за изменение на приложение I към Регламент (ЕО) № 1528/2007 на Съвета за прилагане на режима за продукти с произход от определени страни, които са част от групата държави от Африка, Карибския и Тихоокеанския басейн (АКТБ), предвидени в споразуменията, установяващи или водещи до установяване на споразуменията за икономическо партньорство, както е изменен с Регламент (ЕС) № 38/2014 на Европейския парламент и на Съвета за изменение на някои регламенти, свързани с общата търговска политика, по отношение на предоставянето на делегирани и изпълнителни правомощия за приемането на някои мерки
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1528/2007 на Съвета от 20 декември 2007 г. за прилагане на режима за продукти с произход от определени страни, които са част от групата държави от Африка, Карибския и Тихоокеанския басейн (АКТБ), предвидени в споразуменията, установяващи или водещи до установяване на споразуменията за икономическо партньорство (1), както е изменен с Регламент (ЕС) № 38/2014 на Европейския парламент и на Съвета от 15 януари 2014 г. за изменение на някои регламенти, свързани с общата търговска политика, по отношение на предоставянето на делегирани и изпълнителни правомощия за приемането на някои мерки (2), и по-специално член 2, параграф 2 от него,
като има предвид, че:
(1)
Списъкът на държавите бенефициери от безмитния и безквотен режим на вноса на ЕС е установен с приложение I към Регламент (ЕО) № 1528/2007 („Регламента относно достъпа до пазара“).
(2)
Ботсуана, Камерун, Кот д'Ивоар, Фиджи, Гана, Кения, Намибия и Свазиленд не са предприели необходимите стъпки за ратификация на съответните споразумения, вследствие на което, в съответствие с член 2, параграф 3 от Регламент (ЕО) № 1528/2007, и по-специално буква б) от него, престават да бъдат обхванати от режима за достъп до пазара, разрешен съгласно Регламент (ЕО) № 1528/2007, считано от 1 октомври 2014 г., съгласно Регламент (ЕС) № 527/2013 на Европейския парламент и на Съвета (3).
(3)
Кот д'Ивоар и Гана и Европейският съюз и неговите държави членки приключиха преговорите за споразумение за икономическо партньорство на 30 юни 2014 г.
(4)
Ботсуана, Намибия и Свазиленд и Европейският съюз и неговите държави членки приключиха преговорите за споразумение за икономическо партньорство на 15 юли 2014 г.
(5)
Комисията е оправомощена да приема делегирани актове в съответствие с член 24а от Регламент (ЕО) № 1528/2007 за изменение на приложение I към посочения регламент с цел включване на региони или държави от групата държави от АКТБ, които са приключили преговорите за споразумение с Европейския съюз и отговарят на изискванията на член XXIV от ГАТТ (1994 г.).
(6)
След датата на прилагане на настоящия регламент, включването на Ботсуана, Кот д'Ивоар, Гана, Намибия и Свазиленд в приложение I към Регламента относно достъпа до пазара ще бъде предмет на условията на член 2, параграф 3 от посочения регламент, и по-специално буква б) от него,
ПРИЕ НАСТОЯЩИЯ РЕГЛАМЕНТ:
Член 1
Включване на държави в приложение I
В приложение I към Регламент (ЕО) № 1528/2007 се добавят следните държави:
Република Ботсуана;
Република Кот д'Ивоар;
Република Гана;
Република Намибия;
Кралство Свазиленд.
Член 2
Влизане в сила
Настоящият регламент влиза в сила в деня след деня на публикуването му в Официален вестник на Европейския съюз.
Той се прилага от 1 октомври 2014 г.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 25 юли 2014 година.